Minjene lěta zličichu we łužiskej jězorinje stajnje něhdźe 600 000 přenocowanjow. „Wulka wizija wostawa dale milion přenocowanjow wob lěto. Na tym chce jězorinowy zwjazk kruće dźeržeć, a to je docpějomne“, podšmórny nawoda předsydstwa zaměroweho zwjazka Łužiska jězorina Braniborskeje Volker Mielchen na njedawnej regionalnej konferency w Hórnikečanskej Energijowej fabrice.
Zaměrowy zwjazk k wuwiću turizma w jězorinje we wulkej měrje přinošuje, Mielchen rjekny. Zaměr je, hač do lěta 2036 jedyn procent wjac přenocowanjow lětnje docpěć. Potenciale widźa zamołwići hłownje we wuwiću turizma za Złokomorowski, Sedlišćanski a Rański jězor. Dołhodobnje je při Złokomorowskim jězoru (Senftenberger See) 400 000 přenocowanjow na lěto móžnych, je sej nawoda předsydstwa zaměroweho zwjazka wěsty. Při Sedlišćanskim jězoru (Seedlitzer See) móhło jich lětnje 50 000 a při Lejnjanskim (Geierswalder See) respektiwnje Parcowskim (Partwitzer See) 100 000 być.
Berlin/Budyšin (SN/MiR). Kultusowa ministerska konferenca je wobzamknyła zwjazkowe kraje na polu kubłanja prawidłownje mjez sobu přirunować. Kóžde pjeć lět přewjeduje tuž Institut za wuwiwanje kwality na polu kubłanja (IQB) pola Humboldtoweje uniwersity Berlin test inteligency w 4. lětniku, a to w předmjetomaj matematika a němčina. Serbšćina swojeje specifiki w dwurěčnej Łužicy dla nima w cyłoněmskim tesće žanu relewancu. Přiwšěm su tež kubłanišća, hdźež serbšćinu wuwučuja, zapřijate.
Zhorjelc (AK/SN). Wobydlerjo Zhorjelskeho wokrjesa ćěkancow a migrantow zwjetša ćerpja, nimaja pak jich za runoprawnych. To je jedyn z wuslědkow najnowšeho woprašowanja w naležnosći, kotrež su wčera w Zhorjelcu předstajili. W nadawku krajnoradneho zarjada běštej so Zhorjelski Institut za komunikaciju, informaciju a kubłanje kaž tež Lipšćanska Towaršnosć za analyzu wikow a strategiju loni w nowembru a decembru telefonisce reprezentatiwnje tysac wobydlerjow woprašowałoj. Sakske statne ministerstwo za socialne a škit přetrjebarjow bě studiju financowało.
Při woprašowanju so mjez druhim wukopa, zo chce wjetšina ludźi ličbu nowych ćěkancow we wokrjesu Zhorjelc wobmjezować. Kriminelnych wukrajnikow dyrbjeli zamołwići konsekwentnje wupokazać. Na tamnym boku měli so připóznaći ćěkancy tak derje kaž móžno integrować.
Berlin (dpa/SN). Najebać zwadu wo daledawanje internych informacijow su wodźacy zastupnicy CDU, CSU a SPD do dźensnišich sonděrowanskich rozmołwow k wutworjenju knježerstwoweje koalicije dźensa signale nadźije wusyłali. Dotalne rozmołwy su „dobry zakład dowěry a kolegialnosće“, rjekny generalny sekretar CSU Andreas Scheuer w Berlinje. Prěnje mjezywuslědki drje hižo předleža, přiwšěm prošeše Scheuer wo sćerpnosć. Sonděrowanja traja po planje hač do jutřišeho wječora.
K zetkanju zwólniwy
Seoul (dpa/SN). Prezident Južneje Koreje Moon Jae In je zwólniwy so ze sewjerokorejskim mócnarjm Kimom Jong Unom zetkać, su-li „wuměnjenja prawe“. By-li ke „konkretnym wuslědkam“ dóšło, by wón tajkemu zetkanju přihłosował, rjekny Moon w stolicy Seoulu. Kónčny zaměr je dalšej wójnje zadźěwać a wšitke jadrowe brónje na korejskej połkupje wotstronić. Wčera běštej so delegaciji wobeju krajow dojednałoj swoje poćahi polěpšić. Sewjerna Koreja chcyła w februaru delegaciju na Olympiske zymske hry do južnokorejskeho Pyeongchanga pósłać.
Staji prašenje dowěry
Choćebuz (SN/MiR). Braniborske kubłanske ministerstwo za kubłanje, młodźinu a sport (MBJS) je nachwilnje wotpokazało, twarić nowu cyłotnu šulu z gymnazialnym wyšim schodźenkom w Gołkojcach (Kolkwitz). Tak je wobzamknjenje wokrjesneho sejmika Sprjewja-Nysa z 13. decembra 2017 dotal njezwoprawdźomne. „Sym jara zludany a šokowany z hiobskeje powěsće z Podstupima. Wosebje za mnohe wot rozsuda potrjechene dźěći a staršich, w dołhim časowym ramiku wobdźělene staršiske iniciatiwy kaž tež za sobudźěłaćerki a sobudźěłaćerjow wokrjesneho zarjada je to hórki dźeń“, rjekny krajny rada Harald Altekrüger (CDU).
Brüssel/Waršawa (dpa/SN). Tři tydźenje po zahajenju prawniskostatneho jednanja Europskeje unije přećiwo Pólskej so Waršawa a komisija EU zaso zbližatej. Prezident komisije Jean-Claude Juncker přija wčera wječor ministerskeho prezidenta Mateusza Morawieckeho w Brüsselu. Při tym staj wobaj zwólniwosć k dialogej signalizowałoj. Komisija nadźija so nětko konstruktiwneho rozrisanja, kaž rěčnik Junckera zdźěli.
Komisija EU bě w decembru justicneje reformy w Pólskej dla sankciske jednanje po artiklu 7 europskich zrěčenjow zahajiła, dokelž ma prawniskostatnosć a dźělenje mocy w Pólskej za wohrožene. Dotal njesłyšana to eskalacija w zwadźe wo čłonski kraj EU.
Budyšin (SN/bn). Serbski ludowy ansambl je dźensa z prapremjeru „Kak je hawron ptači kwas zaspał“ lětušu ptačokwasnu sezonu zahajił. Program za dźěći z pjera Jěwy-Marje Čornakec stej chór a orchester SLA pod nawodom dirigentki Soyoung Kim w režiji Ursa Schleiffa wuspěšnje předstajiłoj. Inscenaciju chcedźa po dźensnišimaj předstajenjomaj hišće 23 króć po cyłej Łužicy pokazać. Wosebitosć a nowosć produkcije je, zo stej nimo hornjo- a delnjoserbskeje tež dwurěčnej serbsko-němskej wersiji po koncepće 2plus Rěčneho centruma WITAJ zdźěłanej. „Inscenacija je tak tež přihladowarjam bjez znajomosćow serbšćiny zrozumliwa,“ rozłoži jednaćelka SLA Diana Wagnerec tónle krok na wčerawšej nowinarskej konferency.
W małej sportowej hali Šula „Korla Awgust Kocor“ w Kulowje zetka so spočatk lěta dźewjeć ludosportowych cyłkow, zo bychu prěni ludosportowy blidotenisowy turněr 2018 přewjedli. Přeprošeni běchu w prěnim rjedźe entuziasća z městačka nad Čornym Halštrowom a wokolnych wsow. Organizatoraj běštej TTV Hózk/Kulow 1974 a wotrjad blidotenis sportoweho towarstwa Módro-běli Kulow.
Po wjacorych hodźinach wubědźowanja za zelenym blidom bě kónčna tabulka tajka: 1. DJK Módro-běli Kulow, 2. DJK Módro-běli Kulow II, 3. HZ Kulowc/Róžant, 4. Spale, 5. DJK Módro-běli Kulow III, 6. Dubrjenk, 7. Kulowc II, 8. Židźino, 9. Spale II Werner Müller
szl_Latn szl_Latn szl_Latn hrv_Latn szl_Latn szl_Latn pol_Latn szl_Latn bos_Latn szl_Latn slv_Latn pol_Latn pol_Latn pol_Latn szl_Latn